ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. 1/94 της 8ης Φεβρουαρίου 1994 για την έγκριση του κανονισμού λειτουργίας της μεικτής επιτροπής του ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, που αποκαλείται εφεξής «συμφωνία», και ιδίως το άρθρο 92 παράγραφος 3,

ΑΠΟΦΑΣΙΖΕΙ:

Άρθρο 1

1. Τα συμβαλλόμενα μέρη ορίζουν τους εκπροσώπους τους στη μεικτή επιτροπή του ΕΟΧ. Μέλος της μεικτής επιτροπής του ΕΟΧ που κωλύεται να παραστεί σε συνεδρίαση είναι δυνατόν να εκπροσωπηθεί.

2. Οι εκπρόσωποι των συμβαλλομένων μερών μπορούν να συνοδεύονται από υπαλλήλους που τους επικουρούν. Ο αριθμός αυτών των υπαλλήλων μπορεί να αποφασισθεί από τη μεικτή επιτροπή του ΕΟΧ.

3. Εκπρόσωπος της εποπτεύουσας αρχής της Ευρωπαϊκής Ζώνης Ελευθέρων Συναλλαγών καλείται να μετάσχει στις συνεδριάσεις της μεικτής επιτροπής του ΕΟΧ υπό την ιδιότητα του παρατηρητή. Η μεικτή επιτροπή του ΕΟΧ δύναται, όμως να αποφασίσει να συσκεφθεί χωρίς την παρουσία του εκπροσώπου της εποπτεύουσας αρχής της Ευρωπαϊκής Ζώνης Ελευθέρων Συναλλαγών.

Εκπρόσωπος της Ευρωπαϊκής Τράπεζας Επενδύσεων καλείται να παραστεί στις συνεδριάσεις της μεικτής επιτροπής του ΕΟΧ υπό την ιδιότητα του παρατηρητή, σύμφωνα με το άρθρο 6 του πρωτοκόλλου 38 της συμφωνίας.

Η μεικτή επιτροπή του ΕΟΧ μπορεί να αποφασίσει να δεχθεί άλλα πρόσωπα στις συνεδριάσεις της υπό την ιδιότητα του παρατηρητή.

4. Οι συνεδριάσεις της μεικτής επιτροπής του ΕΟΧ δεν είναι δημόσιες, εκτός εάν η επιτροπή αποφασίσει άλλως.

Άρθρο 2

Η αίτηση συμβαλλόμενου μέρους για πραγματοποίηση συνεδρίασης απευθύνεται στον πρόεδρο. Ο πρόεδρος συγκαλεί αμελλητί τη μεικτή επιτροπή του ΕΟΧ σε συνεδρίαση, σε επείγουσες περιπτώσεις εντός πέντε ημερών από τη λήψη του αιτήματος για συνεδρίαση, εκτός εάν συμφωνηθεί άλλως με το αιτούν συμβαλλόμενο μέρος.

Άρθρο 3

1. Ο πρόεδρος καταρτίζει την προσωρινή ημερήσια διάταξη για κάθε συνεδρίαση. Η πρόσκληση για τη συνεδρίαση και η προσωρινή ημερήσια διάταξη αποστέλλονται στους παραλήπτες που αναφέρονται στο άρθρο 12, το αργότερο επτά ημέρες πριν από τη συνεδρίαση. Η προσωρινή ημερήσια διάταξη συνοδεύεται από όλα τα απαραίτητα έγγραφα εργασίας.

2. Το χρονικό όριο που καθορίζεται στην παράγραφο 1 δεν εφαρμόζεται στις επείγουσες συνεδριάσεις, οι οποίες συγκαλούνται σύμφωνα με το άρθρο 2.

3. Η ημερήσια διάταξη εγκρίνεται από τη μεικτή επιτροπή του ΕΟΧ στην αρχή κάθε συνεδρίασης. Η μεικτή επιτροπή του ΕΟΧ έχει τη δυνατότητα να αποφασίσει να εγγράψει στην ημερήσια διάταξη θέμα, το οποίο δεν περιλαμβάνεται στην προσωρινή ημερήσια διάταξη. Το θέμα για το οποίο ζητείται η συνεδρίαση σύμφωνα με το άρθρο 2, πρέπει να έχει εγγραφεί στην ημερήσια διάταξη.

Άρθρο 4

Για τα επείγοντα θέματα και εφόσον συμφωνούν τα συμβαλλόμενα μέρη, είναι δυνατή η λήψη αποφάσεων με γραπτή διαδικασία.

Άρθρο 5

1. Συντάσσεται σχέδιο των πρακτικών κάθε συνεδρίασης της μεικτής επιτροπής του ΕΟΧ εντός προθεσμίας τριών ημερών, με ευθύνη του προέδρου.

2. Τα πρακτικά αναφέρουν, γενικά, όσον αφορά κάθε θέμα της ημερήσιας διάταξης:

- τα έγγραφα που υποβάλλονται στη μεικτή επιτροπή του ΕΟΧ,

- δηλώσεις, η καταχώρηση των οποίων ζητήθηκε από συμβαλλόμενο μέρος,

- τις ληφθείσες αποφάσεις, τις δηλώσεις επί των οποίων υπήρξε συμφωνία ή τα συμπεράσματα στα οποία κατέληξε η μεικτή επιτροπή του ΕΟΧ.

3. Τα κείμενα των αποφάσεων που ελήφθησαν από τη μεικτή επιτροπή του ΕΟΧ προσαρτώνται στα πρακτικά.

4. Το σχέδιο πρακτικών υποβάλλεται στη μεικτή επιτροπή του ΕΟΧ προς έγκριση.

5. Τα εγκεκριμένα πρακτικά υπογράφονται από τον εν ενεργεία πρόεδρο κατά τη στιγμή της έγκρισής τους και από τους δύο γραμματείς και αποστέλλονται στους παραλήπτες που αναφέρονται στο άρθρο 12.

Άρθρο 6

1. Οι αποφάσεις της μεικτής επιτροπής του ΕΟΧ για την τροποποίηση παραρτημάτων ή πρωτοκόλλων της συμφωνίας εγκρίνονται στις γλώσσες της συμφωνίας. Αυτές οι αποφάσεις είναι εξίσου αυθεντικές σε όλες αυτές τις γλώσσες.

2. Τα κείμενα των πράξεων των Ευρωπαϊκών Κοινοτήτων που πρέπει να ενσωματωθούν στα παραρτήματα της συμφωνίας, σύμφωνα με το άρθρο 102 παράγραφος 1, είναι εξίσου αυθεντικά στην αγγλική, γαλλική, γερμανική, δανική, ελληνική, ισπανική, ιταλική, ολλανδική και πορτογαλική γλώσσα, όπως δημοσιεύονται στην Επίσημη Εφημερίδα των Ευρωπαϊκών Κοινοτήτων. Καταρτίζονται στην ισλανδική, νορβηγική, σουηδική και φινλανδική γλώσσα και επικυρώνονται από τη μεικτή επιτροπή του ΕΟΧ, μαζί με σχετικές αποφάσεις που αναφέρονται στην παράγραφο 1.

Άρθρο 7

Οι αποφάσεις που εγκρίνονται από τη μεικτή επιτροπή του ΕΟΧ υπογράφονται από τον εν ενεργεία πρόεδρο κατά τη στιγμή της έγκρισής τους και από τους δύο γραμματείς της μεικτής επιτροπής του ΕΟΧ.

Άρθρο 8

1. Οι αποφάσεις της μεικτής επιτροπής του ΕΟΧ τιτλοφορούνται «Απόφαση», φέρουν αύξοντα αριθμό, την ημερομηνία της έγκρισής τους και μνεία του αντικειμένου τους.

2. Οι αποφάσεις υποδιαιρούνται σε άρθρα.

3. Κάθε απόφαση αρχίζει με προοίμιο και καταλήγει με τις λέξεις «Έγινε στις . . . (ημερομηνία)» 7 τίθεται η ημερομηνία κατά την οποία η απόφαση εγκρίθηκε από τη μεικτή επιτροπή του ΕΟΧ.

4. Με την επιφύλαξη των διαδικασιών που προβλέπονται στο άρθρο 103 της συμφωνίας, οι αποφάσεις περιλαμβάνουν την ημερομηνία έναρξης ισχύος τους.

Άρθρο 9

Οι αποφάσεις της μεικτής επιτροπής του ΕΟΧ για την τροποποίηση παραρτήματος ή του πρωτοκόλλου 47 της συμφωνίας λαμβάνονται χωριστά για κάθε επιμέρους πράξη των Ευρωπαϊκών Κοινοτήτων που πρόκειται να συμπεριληφθεί στη συμφωνία, εκτός εάν συμφωνηθεί άλλως.

Άρθρο 10

Αντίγραφα όλων των αποφάσεων διαβιβάζονται από τον πρόεδρο στους παραλήπτες που αναφέρονται στο άρθρο 12.

Άρθρο 11

1. Οι αποφάσεις της μεικτής επιτροπής του ΕΟΧ για την τροποποίηση των παραρτημάτων ή πρωτοκόλλων της συμφωνίας δημοσιεύονται στην αγγλική, γαλλική, γερμανική, δανική, ελληνική, ισπανική, ιταλική, ολλανδική και πορτογαλική γλώσσα, στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων και στην ισλανδική, νορβηγική, σουηδική και φινλανδική γλώσσα στο συμπλήρωμα ΕΟΧ.

2. Η μεικτή επιτροπή του ΕΟΧ αποφασίζει αν συντρέχει λόγος για τη δημοσίευση άλλων αποφάσεων.

Άρθρο 12

1. Κάθε ανακοίνωση του προέδρου σύμφωνα με τον παρόντα κανονισμό απευθύνεται στην Επιτροπή των Ευρωπαϊκών Κοινοτήτων, στις μόνιμες αντιπροσωπείες των κρατών μελών των Ευρωπαϊκών Κοινοτήτων στις Ευρωπαϊκές Κοινότητες και στις αποστολές των κρατών της Ευρωπαϊκής Ζώνης Ελευθέρων Συναλλαγών στις Ευρωπαϊκές Κοινότητες.

2. Η αλληλογραφία για τη μεικτή επιτροπή του ΕΟΧ απευθύνεται στον πρόεδρο της.

Άρθρο 13

1. Κατά τη διαδικασία ενημέρωσης και διαβούλευσης, η Επιτροπή των ΕΚ διαβιβάζει τις σχετικές πληροφορίες στα κράτη της Ευρωπαϊκής Ζώνης Ελευθέρων Συναλλαγών.

2. Τα ενδιαφερόμενα κράτη της Ευρωπαϊκής Ζώνης Ελευθέρων Συναλλαγών ενημερώνουν τα άλλα συμβαλλόμενα μέρη στη μεικτή επιτροπή του ΕΟΧ το συντομότερο δυνατόν μετά τη λήψη πρότασης όπως αναφέρεται στο άρθρο 99 παράγραφος 2 της συμφωνίας, εάν η διαδικασία που προβλέπεται στο άρθρο 103 μπορεί να εφαρμοστεί σε νέα νομοθετική πράξη.

Άρθρο 14

Μόλις εγκριθεί από την Κοινότητα νομοθετική πράξη για θέμα το οποίο διέπεται από τη συμφωνία, η Κοινότητα διαβιβάζει αμέσως στα κράτη της Ευρωπαϊκής Ζώνης Ελευθέρων Συναλλαγών τα οριστικά κείμενα της πράξης και ζητάει από τον πρόεδρο να την εγγράψει στην ημερήσια διάταξη της επόμενης συνεδρίασης της μεικτής επιτροπής του ΕΟΧ, με σκοπό την ενσωμάτωσή της στη συμφωνία. Ως ημερομηνία αυτής της συνεδρίασης θεωρείται η ημερομηνία παραπομπής στη μεικτή επιτροπή του ΕΟΧ, κατά την έννοια του άρθρου 102 παράγραφος 4 της συμφωνίας.

Άρθρο 15

1. Η μεικτή επιτροπή του ΕΟΧ επικουρείται από πέντε μόνιμες υποεπιτροπές, που είναι υπεύθυνες για τα ακόλουθα θέματα:

α) ελεύθερη κυκλοφορία εμπορευμάτων, ανταγωνισμός, κρατικές ενισχύσεις, κρατικά μονοπώλια εμπορικού χαρακτήρα, πνευματική ιδιοκτησία και δημόσιες συμβάσεις 7 β) ελεύθερη κυκλοφορία κεφαλαίων και υπηρεσιών 7 γ) ελεύθερη κυκλοφορία προσώπων 7 δ) συνοδευτικές και οριζόντιες πολιτικές, όπως έρευνα και ανάπτυξη, κοινωνική πολιτική, περιβάλλον, στατιστική, εκπαίδευση, προστασία του καταναλωτή, μικρομεσαίες επιχειρήσεις, τουρισμός, οπτικοακουστικός τομέας, πολιτική άμυνα 7 ε) νομικά και θεσμικά θέματα.

2. Οι υποεπιτροπές που αναφέρονται στην παράγραφο 1 προετοιμάζουν τις αποφάσεις που πρόκειται να εγκριθούν από τη μεικτή επιτροπή του ΕΟΧ. Διεκπεραιώνουν κάθε άλλο έργο που τους ανατίθεται από τη μεικτή επιτροπή του ΕΟΧ.

3. Στα πλαίσια των εν λόγω υποεπιτροπών διεξάγονται διαβουλεύσεις, εκτός εάν συμβαλλόμενο μέρος ζητήσει τη διεξαγωγή αυτών των διαβουλεύσεων στα πλαίσια της μεικτής επιτροπής του ΕΟΧ.

4. Οι υποεπιτροπές υποβάλλουν αναφορά στη μεικτή επιτροπή του ΕΟΧ.

Άρθρο 16

1. Οι υποεπιτροπές αποτελούνται από τους εκπροσώπους των συμβαλλομένων μερών.

2. Εκπρόσωπος της Επιτροπής των Ευρωπαϊκών Κοινοτήτων και εκπρόσωπος ενός από τα κράτη της Ευρωπαϊκής Ζώνης Ελευθέρων Συναλλαγών ασκούν την προεδρία των υποεπιτροπών εναλλάξ ανά εξάμηνο.

Άρθρο 17

1. Η μεικτή επιτροπή του ΕΟΧ δύναται να αποφασίζει τη σύσταση ομάδων εργασίας για την εκτέλεση επιμέρους καθηκόντων. Κάθε ομάδα εργασίας υποβάλλει αναφορά στην υποεπιτροπή που αναφέρεται στο άρθρο 15 παράγραφος 1, στα πλαίσια της οποίας έχει οριστεί από μεικτή επιτροπή του ΕΟΧ.

2. Το άρθρο 16 εφαρμόζεται mutatis mutandis.

Άρθρο 18

Ο εν ενεργεία πρόεδρος είναι υπεύθυνος για όλα τα καθήκοντα γραμματείας της μεικτής επιτροπής του ΕΟΧ, των υποεπιτροπών και των ομάδων εργασίας.

Άρθρο 19

Ένας υπάλληλος της Επιτροπής των Ευρωπαϊκών Κοινοτήτων και ένας υπάλληλος που ορίζεται από τα κράτη της Ευρωπαϊκής Ζώνης Ελευθέρων Συναλλαγών ενεργούν από κοινού ως γραμματείς της μεικτής επιτροπής του ΕΟΧ. Διορίζονται με απόφαση της μεικτής επιτροπής του ΕΟΧ.

Άρθρο 20

Με την επιφύλαξη άλλων εφαρμοστέων διατάξεων, οι συσκέψεις της μεικτής επιτροπής του ΕΟΧ, των υποεπιτροπών της και των ομάδων εργασίας καλύπτονται από την υποχρέωση τήρησης του επαγγελματικού απορρήτου, στο βαθμό που η μεικτή επιτροπή του ΕΟΧ δεν έχει αποφασίσει άλλως.

Άρθρο 21

1. Η μεικτή επιτροπή του ΕΟΧ εγκρίνει την έκθεση που προβλέπεται στο άρθρο 94 παράγραφος 4 της συμφωνίας, πριν από την 1η Ιουλίου κάθε έτους.

2. Η ετήσια έκθεση συντάσσεται εναλλάξ από την Επιτροπή των Ευρωπαϊκών Κοινοτήτων και από τα κράτη της Ευρωπαϊκής Ζώνης Ελευθέρων Συναλλαγών. Υποβάλλεται στη μεικτή επιτροπή του ΕΟΧ πριν από την 1η Απριλίου.

3. Η ετήσια έκθεση δημοσιεύεται.

Άρθρο 22

Πίνακας των αποφάσεων του Δικαστηρίου των Ευρωπαϊκών Κοινοτήτων και του Δικαστηρίου της Ευρωπαϊκής Ζώνης Ελευθέρων Συναλλαγών, οι οποίες έχουν διαβιβαστεί στη μεικτή επιτροπή του ΕΟΧ, σύμφωνα με το άρθρο 105 παράγραφος 2 της συμφωνίας, αποστέλλεται στους παραλήπτες που αναφέρονται στο άρθρο 12, μαζί με την πρόσκληση και την προσωρινή ημερήσια διάταξη για την επόμενη συνεδρίαση της μεικτής επιτροπής του ΕΟΧ. Ο εν λόγω πίνακας προσαρτάται, ενημερωτικά, στα πρακτικά της συνεδρίασης.

Άρθρο 23

Σε περίπτωση διαφοράς όσον αφορά την ερμηνεία ή την εφαρμογή της συμφωνίας, ως ημερομηνία παραπομπής στη μεικτή επιτροπή του ΕΟΧ, όπως προβλέπεται στο άρθρο 111 παράγραφος 3 πρώτο εδάφιο και στο άρθρο 111 παράγραφος 4 πρώτο εδάφιο θεωρείται η ημερομηνία της συνεδρίασης της μεικτής επιτροπής του ΕΟΧ κατά την οποία η διαφορά εγγράφηκε για πρώτη φορά στην ημερήσια διάταξη κατόπιν προωτοβουλίας της Κοινότητας ή κράτους της Ευρωπαϊκής Ζώνης Ελευθέρων Συναλλαγών.

Άρθρο 24

1. Η μεικτή επιτροπή του ΕΟΧ ορίζει, πριν από το τέλος του 1994, επτά πρόσωπα που θα συμπεριληφθούν στον κατάλογο των επιδιαιτητών, όπως προβλέπεται στο πρωτόκολλο 33 της συμφωνίας.

2. Ο κατάλογος των επιδιαιτητών αναθεωρείται ανά τριετία.

Άρθρο 25

Η παρούσα απόφαση παράγει αποτελέσματα από την ημερομηνία εγκρίσεώς της.

Άρθρο 26

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 8 Φεβρουαρίου 1994.

Για τη μεικτή επιτροπή του ΕΟΧ Ο Πρόεδρος N. VAN DER PAS